钦定古今图书集成/理学汇编/学行典/第126卷 > 易经 > 《既济卦》
## 钦定古今图书集成/理学汇编/学行典/第126卷 > 易经 > 《既济卦》

《象》曰：水在火上，“既济。”君子以思患而豫防之。

〈程传〉水火既交，各得其用，为《既济》。时当既济，唯虑患害之生，故思而豫防，使不至于患也。自古天下既济而致祸乱者、盖不能思虑而豫防也。〈大全〉平庵项氏曰：“人之用莫大于火，而火常生患。善济火者莫如水，思火之为患，而储水以防，使水常在火上，其力足以胜之，则其患亡矣。是故君子致道立教，设政举事，知末流之生患，必皆有以防而济之。”进斋徐氏曰：“《既济》虽非有患之时，而患每生于《既济》之后，君子于此慎思而豫为之防，则不至于患矣。”

白云郭氏曰：“成汤之《危惧》，成王之《永毖》，皆思患。”

“豫防” 之谓也。《涑水》司马氏曰：“事既济矣，无所复为，则又当思未萌之患而豫防之。是以君子能康乂民物，而永保安荣也。”